Imtella' Frar 21, 2021 Rapport: Liam Carter Inizjattiva ta' erba' artisti lokali f'nofs pandemija wasslet għall-għotja tal-Premju taċ-Ċittadin Ewropew. Television Malta tkellem mal-imħuħ wara l-Lockdown Festival li xxandar f'Marzu li għadda u li fih ħadu sehem diversi mużiċisti, żeffiena u kantanti. Bit-teatri magħluqa u l-folol projbiti l-artisti ntlaqtu kemm finanzarjament kif ukoll fix-xirka kreattiva tagħhom. Madanakollu grupp ta' artisti lokali ma' qagħdux b'idejhom fuq żaqqhom u l-inizjattiva tagħhom li nibtet f'Marzu li għadda kisbet rikonoxximent mill-Parlament Ewropew. F'Marzu li għadda erba' artisti Vegard Flatoey, Zoe Camilleri, Niels Plotard u Keith Bonnici ġew bl-idea li minn darhom jorganizzaw festival li fih ħadu sehem 17-il artist ieħor, fosthom żeffiena, poeti u mużiċisti u xxandar fuq il-paġna ta' Facebook. Ma' Television Malta Zoe spjegat il-ħsieb wara l-inizjattiva li għaliha ġew premjati bil-Premju taċ-Ċittadin Ewropew. "Ħassejna l-hit li ħadet l-industrija allura dan kien rispons ta' dak. Kif ukoll ridna li jkun hemm element ta' komunità biex bil-mużika u l-arti nġibu n-nies flimkien f'mument ta' paniku u biża'." F'wirja tal-aqwa talenti artistiċi ż-żgħażagħ irnexxilhom joħolqu festival ta' divertiment li rawh 'il fuq minn sittin elf ruħ, li apparti minn dan kien strumentali biex inħolqu rabtiet ġodda saħansitra, ma' artisti internazzjonali. Għall-isforzi tagħhom huma rnexxilhom ukoll jiġbru tlett t'elef ewro li issa se jkunu qed jitqassmu b'mod ugwali bejn dawk kollha li pparteċipaw f'dan il-festival li kiseb tifħir fuq livell Ewropew u nazzjonali.